SET ปิดลบ 0.13 จุด นลท.เทขายก่อนหยุดยาว-คาดสัปดาห์หน้าแกว่งแคบรอผลประชุมเฟด
SET ปิดลบ 0.13 จุด นลท.ขายลดความเสี่ยงก่อนหยุดยาว เพราะตัวเลขเงินเฟ้อสหรัฐฯจะออกมาในวันพรุ่งนี้ ในช่วงต้นสัปดาห์หน้าคงจะเทรดดิ้งแคบๆ ในช่วงรอผลประชุมเฟด พร้อมให้แนวรับ 1,610 แนวต้าน 1,625 จุด
9 ธ.ค. 2564

นายสุโชติ ถิรวรรณรัตน์ ผู้จัดการฝ่ายวิจัย บล.เคจีไอ (ประเทศไทย) กล่าวว่า ตลาดหุ้นไทยวันนี้พักฐาน สวนทางตลาดต่างประเทศ โดยตลาดหุ้นในภูมิภาคเอเชียส่วนใหญ่จะเคลื่อนไหวในแดนบวกกัน เช่นเดียวกับตลาดในยุโรปที่เทรดบ่ายนี้ก็ปรับตัวขึ้น โดยตลาดบ้านเราเผชิญแรงขายทำกำไรก่อนที่จะหยุดระยะยาว และในวันพรุ่งนี้ก็จะมีตัวเลขเงินเฟ้อของสหรัฐฯออกมา ทำให้นักลงทุนคงจะเลือกที่จะขายลดความเสี่ยงก่อน เพราะถ้าตัวเลขเงินเฟ้อของสหรัฐฯเร่งตัวขึ้นมาก็จะมีผลต่อการประชุมธนาคารกลางสหรัฐฯ (เฟด) ที่จะมีขึ้นในสัปดาห์หน้า
นอกจากนี้ นักลงทุนต่างก็รอดูผลการศึกษาเชื้อไวรัสโควิดสายพันธุ์โอมิครอนจะเป็นอย่างไร และวัคซีนต้านโควิดที่มีอยู่จะใช้ได้ผลแค่ไหน ซึ่งผลการศึกษาน่าจะทยอยออกมาในอีกไม่นานนี้
สำหรับแนวโน้มการลงทุนในสัปดาห์หน้า นายสุโชติ กล่าวว่า ในช่วงต้นสัปดาห์นักลงทุนคงจะเทรดดิ้งแคบๆ ในช่วงรอผลประชุมเฟด ซึ่งจะต้องจับตาดูจะมีการเร่งปรับลด QE หรือไม่ เพราะจะส่งผลต่อการปรับขึ้นอัตราดอกเบี้ยของสหรัฐฯด้วย
ทั้งนี้พร้อมให้แนวรับ 1,610 จุด ส่วนแนวต้าน 1,625 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ 
KBANK มูลค่าการซื้อขาย 3,024.59 ล้านบาท ปิดที่ 139.00 บาท เพิ่มขึ้น 1.50 บาท
JAS มูลค่าการซื้อขาย 2,194.79 ล้านบาท ปิดที่ 3.24 บาท เพิ่มขึ้น 0.16 บาท
CPALL มูลค่าการซื้อขาย 1,984.78 ล้านบาท ปิดที่ 58.50 บาท ลดลง 0.50 บาท
PTT มูลค่าการซื้อขาย 1,963.71 ล้านบาท ปิดที่ 37.50 บาท ราคาไม่เปลี่ยนแปลง
AOT มูลค่าการซื้อขาย 1,725.02 ล้านบาท ปิดที่ 61.75 บาท ลดลง 0.25 บาท